Печурки
Печурките (Agaricus) са отдел базидиеви гъби от семейство Печуркови (Agaricaceae). Имат гуглести плодни тела и спорообразуващ слой под формата на пластинки. Характерни за тях са розовите пластинки (с възрастта – все по-кафяви) и шоколадено-кафявият споров прашец. Младите гугли са кълбовидни, а пластинките са скрити поради наличието на було. По-късно булото се разцепва, оставяйки пръстенче около стъблото. Най-добре познатият член от този род е култивираната печурка (A. bisporus), която се отглежда по цял свят и се продава прясна в младо състояние.

Таксономичен синоним на този род е Psalliota.

Видовете печурки се разделят в секции и подсекции според техните физически и химически характеристики. Основните секции са:

 Xanthodermatei – печурки с мирис на фенол, пожълтяващо месо и токсичност;
 Sanguinolenti – печурки с по-тъмно оцветяване и червенеещо месо;
 Minores – дребни печурки с тънко и крехко стъбло. Месото им пожълтява с или без KOH(aq);
 Arvenses – високи печурки с мирис на анасон. Растат на групи. Месото пожълтява с или без KOH(aq);
 Agaricus – печурки с непроменящо цвета си месо, розови пластинки и тънко було при младите плодни тела.

Видове в този род 
Това е списък на основните видове Agaricus, срещани в България.

 Горско-ливадна печурка (Agaricus arvensis) – секция Arvenses
 Царска печурка (Agaricus augustus) – секция Arvenses
 Култивирана печурка (Agaricus bisporus) – секция Agaricus
 Двупръстенна печурка (Agaricus bitorquis) – секция Agaricus
 Полска печурка (Agaricus campestris) – секция Agaricus
 Agaricus excellens – секция Arvenses
 Agaricus haemorrhoidarius – секция Sanguinolenti
 Едроспорова печурка (Agaricus macrosporus) – секция Arvenses
 Agaricus semotus – секция Minores
 Горска печурка (Agaricus silvaticus) – секция Sanguinolenti
 Охрена горска печурка (Agaricus silvicola) – секция Arvenses
 Карболова печурка (Agaricus xanthodermus) – секция Xanthodermatei

Прекаляването с тази гъба може човек да получи силни стомашни болки. Има и отровни гъби печурки с кафяви реснички, които понякога причиняват мъчителна смърт но понякога се разминава със силна болка в стомаха.

Външни препратки 
 Род Agaricus